Izvor: TANJUG/TANJA VALIC

Na mestu nekadašnje kineske ambasade na Novom Beogradu, koja je porušena u NATO bombardovanju 1999. godine je počela izgradnja Kineskog kulturnog centra, koji bi trebalo da bude završen za 18 meseci.

Početku radova na gradilištu u ulici Trešnjinog cveta prisustvovali su gradonačelnik Siniša Mali, аmbаsаdor Kine u Srbiji Li Mаnčаng i direktor kompаnije "Empiret" Li Džičeng.

Kako je istaknuto, reč je o prvom Kineskom kulturnom centru na Balkanu i simbolu prijateljstva dva naroda čija će izgradnja koštati 45 miliona evra.

Kako je najavljeno, izgradnja Kineskog kulturnog centra znači i 400 novih radnih mesta.

Predstavljajući projekat, direktor kompаnije "Empiret" Li Džičeng rekao je da će zgrada od 32.000 kvaratnih metara imati dve podzemne etaže i osam nadzemnih.

Na prvom spratu će biti izložbena sala, otvorena svečana sala i zeleni plato. Od drugog do poslednjeg sprata nizaće se različiti prikladni kompleksi i kancelarijski prostor.

Izvor: TANJUG/TANJA VALIC

Gradonačelnik Siniša Mali rekao je da će zgrada biti novi simbol Beograda i Novog Beograda.

"Tamo gde su neki rušili mi sada gradimo", poručio je Mali.

On je istakao važnost ekonomske saradnje sa Kinom, kao i niz novih projekata o kojima se dogovara, a koji će obezbediti dodatne investicije i još radnih mesta.

Od kineskog ambasadora čule su se i javno izrečene pohvale na račun gradonačelnika Siniše Malog, koji, kako je naveo ima velike zasluge i za početak izgradnje Kulturnog centra.

"On je jedan od najsposobnijih ljudi koje sam upoznao... na svako postavljeno pitanje on mi odgovori u roku od osam sati", kazao je ambasador Li Mančang.